ก.ล.ต.ยันระบบซื้อขาย-ผู้ให้บริการมั่นคง
ก.ล.ต. ยืนยันระบบและฐานะของผู้ให้บริการในตลาดทุนมั่นคง แนะนักลงทุนตัดสินใจรอบคอบอย่าตื่นตระหนก
26 ก.ย. 2554

ก.ล.ต. ยืนยันระบบและฐานะของผู้ให้บริการในตลาดทุนมั่นคง แนะนักลงทุนตัดสินใจรอบคอบอย่าตื่นตระหนก 
หลังจากที่การซื้อขายหลักทรัพย์ในตลาดหลักทรัพย์แห่งประเทศไทยและตลาดสัญญาซื้อขายล่วงหน้าปรับตัวลดลงอย่างรุนแรงในช่วงสัปดาห์ที่ผ่านมา ซึ่งเป็นไปในทิศทางเดียวกับตลาดหลักทรัพย์ในต่างประเทศ รวมถึงราคาของทองคำและโลหะเงินลดลงอย่างมีนัยสำคัญเช่นกัน
นายชาลี  จันทนยิ่งยง  รองเลขาธิการ  รักษาการเลขาธิการ ก.ล.ต.  กล่าวว่า วันนี้การปรับตัวลดลงของทั้งดัชนีหุ้นไทย ราคาทองคำและโลหะเงิน เป็นผลจากการปรับตัวและความผันผวนของราคาในตลาดโลก ซึ่ง ก.ล.ต. มีการติดตามสถานการณ์อย่างใกล้ชิดและขอให้ความมั่นใจว่าระบบการซื้อขาย การชำระเงินและส่งมอบหลักทรัพย์และตราสารอนุพันธ์ ซึ่งรวมถึงฐานะความมั่นคงของผู้ให้บริการในตลาดทุน เช่น ศูนย์รับฝากหลักทรัพย์ บริษัทหลักทรัพย์ บริษัทหลักทรัพย์จัดการลงทุน และตัวแทนซื้อขายสัญญาซื้อขายล่วงหน้ามีความมั่นคง  
ก.ล.ต. ขอเรียนว่า การซื้อขายหลักทรัพย์และสัญญาซื้อขายล่วงหน้า ผู้ลงทุนควรตัดสินใจด้วยความรอบคอบ อย่าตื่นตระหนก เนื่องจากภาวะเศรษฐกิจของประเทศมีทิศทางเติบโตและฐานะของบริษัทจดทะเบียนยังคงแข็งแกร่ง
ทั้งนี้  ก.ล.ต. และหน่วยงานที่เกี่ยวข้องจะประสานงานและติดตามข้อมูลที่อาจเกิดผลกระทบกับการลงทุนในตลาดหลักทรัพย์และตลาดสัญญาซื้อขายล่วงหน้าอย่างใกล้ชิด เพื่อเปิดเผยให้สาธารณชนรับทราบสำหรับใช้ประกอบการตัดสินใจลงทุนต่อไป